བོད་ཀྱི་ཆོས་བརྒྱུད་ཆེན་པོ་བཞི་ལས་ས་སྐྱ་ངོར་པའི་ལུགས་ཡིན་ལ།ཆགས་ཡུལ་ས་གནས་སྡེ་དགེ་འབྲི་ཆུའི་ནུབ་ཀྱི་ལ་རྒྱབ།སྨར་ཁམས་ཀེ་རེའི་སྒང་སྟོད་ཀྱི་ས་ཡི་ཆར་ཏེ།དེང་སང་རི་མདའ་ཟེར།དེ་ཡང་མདོ་ཆུ་ཞེས་པའི་ཆུ་བོ་ལྷོར་འབབ་ཀྱི་གཡས་ངོས་སྲིབ་རིའི་སྒང་ལ་ཆགས་པས་དགོན་པའི་མིང་ལ་མདོ་སྲིབ་དགོན་པ་ཞེས་ཐོགས།ཡུལ་དུས་ཀྱི་འགྱུར་བ་མང་པོ་བྱུང་བའི་རྐྱེན་གྱིས་དགོན་པ་འདིའི་སྔོན་དུས་ཀྱི་ལོ་རྒྱུས་གསལ་པོ་མི་འདུག་ཀྱང་།བླ་གྲྭ་རྒན་པ་རྣམས་ཀྱི་གསུང་རྒྱུན་ལ།སྤྱི་ལོའི་དུས་རབས་༡༢པའི་ལོ་རབས་༧༦ཙམ་ལ་རྒྱ་གར་གྱི་བླ་མ་གྲུབ་པ་ཐོབ་པ་ཞིག་གི་མཚན་ལ་གོ་འཇོ་བྱང་ཆུབ་རྡོ་རྗེ་ཡིས་དགོན་པ་འདི་ཐོག་མར་ཕྱག་བཏབ་པའམ།ཡང་ན་འགྲོ་མགོན་ཆོས་རྒྱལ་འཕགས་པའི་དངོས་སློབ་ཞིག་གིས་ཕྱག་བཏབ་གནང་བ་གྲགས།